Tómas Már Sigurðsson hefur verið ráðinn forstjóri HS Orku og hefur hann störf næstu áramót . Tómas Már kemur til liðs við HS Orku eftir farsælan feril hjá Alcoa , þar sem hann gegndi síðast stöðu aðstoðarforstjóra á heimsvísu . „ Tómas hefur mikla reynslu af íslenskum raforkumarkaði , sem og af uppbyggingarverkefnum og stefnumótun jafnt innanlands sem utan . Hans reynsla og þekking mun nýtast vel á því vaxtarskeiði sem framundan er hjá fyrirtækinu , “ segir Bjarni Þórður Bjarnason stjórnarformaður HS Orku í tilkynningu á vef fyrirtækisins . „ Það er mér mikil ánægja að ganga til liðs við HS Orku . Fyrirtækið hefur verið frumkvöðull í jarðhitanýtingu auk margs konar nýsköpun og þróun henni tengdri , líkt og Auðlindagarður HS Orku ber vitni um , en hann er einstakur á heimsvísu og til marks um það hvernig hægt er að nýta auðlindir með sjálfbærum hætti , samfélaginu og umhverfinu til heilla . Þau tækifæri sem blasa við HS Orku eru afar spennandi og ég hlakka til að vinna að þeim með því afburðarfólki sem hjá fyrirtækinu starfar , “ segir Tómas Már . Hann hefur setið í fjölda stjórna og var meðal annars formaður Viðskiptaráðs frá 2009 - 2012 , sat í stjórn Samtaka iðnaðarins frá 2005 - 2011 og hefur verið í stjórn evrópskra álframleiðenda frá 2012 .